khistorydata/jeongjo-sjw-relations huggingface dataset:
정조 6년 · 목
疏略曰。臣以近來講筵文義之模索草率。論斥甚嚴。至請問備。臣亦近日行公玉堂中一人。司直之言。固當拜受。而滿心慚愧。靡所容措。臣雖欲抗顔冒膺。其可得乎。七耊老父。方患毒痢。症形危篤。此時離捨。斷無其勢。乞許鐫削。俾便救護。仍命選部。勿復檢擬。
정조 6년 · 강
命時囚尹序東勘放。
정조 6년 · 목
義禁府啓言。假注書尹序東照律放送後草記事命下矣。莫重筵說。愆期不納。以此照律杖八十收贖。奪告身三等放送功議各減一等。
정조 6년 · 강
判下刑曹罪人李命業等原情捧供草記。
정조 6년 · 목
該曹啓言。李命業等十一人竝嚴囚。以待處分。三福等旣有捧供以聞之命矣。各人原情辭緣。請上裁。敎以。李性默罪狀諸條。雖與道伯狀辭。或多相左之端。此則更加究覈。自可綻露。而其中巫女一事。勿論招見或押近。渠亦有省覺。則寧忍對面討話乎。卽此一款。難免重繩。卿曹回啓中。論其罪狀。不在於潛奸與否云云。誠是的確之論。移義禁府。使之嚴問口招。至於三福稱名漢所爲。大關風化。觀此各人等供辭。三福之獰頑。十倍於性默。構誣上典。必陷死地。眞所謂是可忍也。孰不可忍也。厥漢之排謀設計。如是狼藉。則惟其行胸臆之際。勿論營與邑。必有行賄納囑之擧。此等節次。竝以三福爲先施威。更良嚴問。期於輸款。所謂李生員稱名人之主張是事。亦何委折。亦爲捉來施威嚴問。雖以李仁康言之。縱其子押巫。縱其奴陷主。以此以彼。豈敢曰在家不知。此則待結末。從當處分。
정조 6년 · 목
義禁府啓言。前兵使李性默原情所供嚴問之許多罪犯。終不直陳雖或有可以發明之端。至於巫女一款。秋曹査案。旣已詳備。則一事掩諱。極涉痛駭。曾經閫帥。勿爲請刑請上裁。敎以。發明之說。有難取信。相考刑曹文案議處。
정조 6년 · 강
判下刑曹罪人奴三福等更招草記。
정조 6년 · 목
該曹啓言。奴三福等更招原情所供施威之下。終不直陳。一體嚴囚。待結末後請勘處。敎以。三福及李熙采。嚴囚以待用刑時。盤問取服。李命業等。受囑於何人。納囑於何處委折。揆以獄體。不可不一番嚴覈後決處。而施威嚴問。所謂巫女之出入人家。撀缶唱謳。誠有萬萬巧惡者。丁酉以後。朝禁極爲至嚴。而但令逐止江外。旣無越送彼境之令。居接鄕曲。與被捉於城內外。不無少間。卿其參量勘斷。外此各人等。滯囚宜恤。一竝放送。
정조 6년 · 강
秋曹。以高哲夢致等勘處。罪人崔泰麟懲勵啓。
정조 6년 · 목
刑曹啓言。高哲夢致等原情辭緣。良賤卞別。考律勘處之意。請分付道臣。從之。敎以。兩漢等姑先捉來。嚴囚營獄。待用刑。令道臣親執。各別嚴刑後。發配之意行會。又啓言。殺獄罪人崔泰麟。令本府參酌懲勵之意。請分付。敎以。覆啓內辭意。十分明白。依回啓施行。
정조 6년 · 목
奎章閣。以益運抄啓文臣無故不進。啓請拿處。允之。敎以。其中副司果李益運。無故不進。有何所執。向來講義之尙不撰進。每認覲行之未還矣。在京不參。才始聞之。本閣何不申飭應試乎。更自本閣。另加嚴飭。使之進參。
정조 6년 · 강
行抄啓文臣課講于誠正閣。
정조 6년 · 목
予曰。李益運使之入參課講。予曰。李益運事。予已聞之矣。向時事。三司之人。適有當之者。適有不當之者。而近來時俗。入者主之。出者奴之。是豈共公之論乎。若此不已。則是又將爲往時偏論世界。而且今人之莫適有主。東西奔走者。予甚惡之矣。一自銓郞復古以後。停望拔望。但自爲之。是豈成說之事乎。一直提學亦當銓曹。故處事若是。此乃有害於自家身家之事。予甚慨然矣。予以保合爲念。故姑爲含容。而今日之言。實出愛人以德之意也。繼自今。凡事必爲小心改舊。大凡天下事。皆可執迹以論。而今以烏有之事。勒加於人。則雖曰末世。而人無悅服之心矣。如是而其於朝廷何哉。予於玆事。骨顫膽掉。卽不忍言不忍聞之事也。若有犯者。則其所懲討之心。豈後於今日諸臣。而至於重臣事。則旣無其跡。又無其端。雖欲聲罪。亦將奈何。且抄啓文臣。雖非官職。亦是名選。罪名若或微細。則猶有可强之道。而旣以廉隅自引。則予亦不可以强迫矣。豈有私好而然哉。事面如是故也。予之所慨然於今日朝廷者。抑有其三。其一卽人鬼未辨。義理不明也。其一科場事也。親臨考試。事體至重。故多取合考。所以定立落考等第。而今番合考。但取七張。又皆選取於結字軸以下。此皆自有科擧以來。予所初見者也。雖以試場言之。雜亂特甚。全無申飭之意。非不欲嚴加禁斷。而亦有下行有司事之慮。姑爲置之。而紀綱又其一也。旣曰嚴敎。則大臣意謂待命。而乃以無前例之箚子。引入西班判府事而竝爲陳箚。予甚慨然矣。命開講。李時秀等以次進講。
정조 6년 · 목
敎曰。抄啓文臣李祖承。講章全不熟習。從重推考。
정조 6년 · 강
以金魯鎭爲承旨。尋遞。以徐鼎修代之。
정조 6년 · 목
敎曰。承旨前望單子入之。　政院。以魯鎭解由未出啓。敎以。勿施。前望單子入之。
정조 6년 · 목
政院啓言。領議政徐命善。左議政洪樂性。右議政李福源以爲。愚迷顚錯。罪上添罪。走伏金吾。恭俟嚴誅云。仍納命召。何以爲之。敎以。是何擧措。是何擧措。凡在瞻聆。孰不駭惑。不料表正之地。有此顚倒之事也。目下元無事端。大臣之忽地。執以爲引。至又胥命金吾。誠莫曉其委折。卽令史官。傳授命召。安心勿待命之意傳諭。細觀啓語。似以筵敎爲嫌。而所謂筵敎。未知何日何筵何許說話也。旣無文蹟之頒示。必是史官之漏泄。今日以前入侍注書。一竝令該府拿問得情。以慰大臣之心。以解中外之惑。
정조 6년 · 강
政院。以判府事鄭存謙待命金吾啓。
정조 6년 · 목
本院啓言。判府事鄭存謙以爲。筵敎之下。轉益惶懍。走伏金吾。恭俟嚴誅云。敎以。已諭時任大臣待命啓辭。安心勿待命事。遣史官傳諭。
정조 6년 · 목
敎曰。昨以注書事。申飭何如。則又未幾何。所謂事變注書徑歸私次。大臣傳諭。未及往宣。以此事狀。致煩上問。此而尋常處之。釋褐稍久之後。將作何許罪犯。李暾爲先令該府處之。
정조 6년 · 강
命此傳敎一通。書揭堂上堂后壁上。
정조 6년 · 목
敎曰。筵話至嚴。豈敢漏泄。奚特邦禁。自來如許。雖以我東先正之論言之。所上封章。有曰榻前說話。出而傳語。諸大臣以下。皆無遠慮。共爲營救。使其人不伏典刑。此禁不嚴。麗季之事。必將馴致云云。朱子又以宋帝詰漏泄文字之罪。而拘於親寵。不能窮治爲嘆。爲承史者。果知此箇事理乎。今日事。雖不知出自何人。傳於何處。而若其法禁之蕩然。豈非反隅處也。方令王府。嚴覈得情。而來後萬有一更以筵話事現發之擧。無論承旨或史官。隨卽明施典憲。爲先以此傳敎一通。書揭堂上堂后壁上。以爲交相警惕之地。
정조 6년 · 강
右議政李福源陳箚請罰。賜批。
정조 6년 · 목
箚略曰。臣子時秀。來傳聖敎。有及於臣等陳箚事。臣承聞以來。始覺日前處義之乖宜。惶懍之極。走報僚相。僚相亦皆惶懍。遂相與走伏金吾。恭俟嚴誅。不意史官。臨宣聖諭。特下勿胥命之敎。罪戾未勘。恩渥有加。且臣於前後注書拿問之命。有不勝萬萬震懍者。筵敎之來傳於臣者。臣子也。轉報僚相者。臣也。至於堂后之臣。初無一字相示。而乃以臣與臣子之罪。替被嚴問。臣何敢厭然自掩。不以實自首乎。乞降威罰。以爲妄傳筵話者戒焉。批以。筵話事。卿旣質言至此。更何必特疑也。在囚注書。方欲白放。卿須安心勿辭。卽起視事。仍命遣史官傳諭。
정조 6년 · 강
命吏曹參判。以在京無故人差出。
정조 6년 · 목
敎曰。亞銓望無故人。只是金文淳一人。與其苟排三望。無寧單付一人之爲愈。單望古無是例。近日朝廷事。何事成說。而至於玆事。又屬不成說之一端。政官牌招開政。吏曹參判有闕之代。以在京無故人。今日政差出。
정조 6년 · 강
命時囚李顯道放送。
정조 6년 · 목
義禁府啓言。假注書李顯道原情。專事周遮。終不直陳。所當請刑。旣有持草供入侍之命。請上裁。敎以。大臣旣以得聞於大臣之子。陳箚引義。則此囚別無更問之端。況於箚批。亦以白放爲言。李顯道放送。
정조 6년 · 강
命前獻納成德朝。前司諫趙榮弼。司果權坪分揀放送。李暾明日捧供。
정조 6년 · 목
因拿囚傳旨。竝有是命。
정조 6년 · 강
召見承旨金宇鎭沈念祖于誠正閣。
정조 6년 · 목
予曰。吏判與三銓。推讓不已。至於上徹。可謂有古人風。政命亦已經宿似過矣。宇鎭曰。在京無故人中。只有數人。而一爲三銓之近親。一爲判堂之族人。故互爲推讓。至於呈疏之擧云矣。予曰。承旨俄以徐鼎修落點矣。待明日開門牌招事分付。
정조 6년 · 강
吏曹判書李命植上疏辭職。賜例批。
정조 6년 · 강
命吏曹判書李命植。參議徐有防更爲牌招。
정조 6년 · 목
敎曰。互相推讓。不害爲美事。而如是之際。得無葛藤之慮乎。政命已至經宿。辭疏又承批旨。吏曹判書李命植。參議徐有防。更爲牌招。斯速開政。
정조 6년 · 강
吏曹參議徐有防疏辭新除三銓之任。賜例批。
정조 6년 · 강
命卿宰罷削人。竝敍用。
정조 6년 · 목
敎曰。觀此銓堂疏本。且聞該房所奏。宰臣中在京無故者。只是一二人。銓堂之逡巡。亦由於是云。其在息鬧之方。豈無變通之道。卿宰罷削人員。竝敍用。
정조 6년 · 강
惠慶宮進服加減正氣散一貼。命自今日煎入。榻敎也。
정조 6년 · 강
以徐鼎修爲承旨。
정조 6년 · 강
以黃昇源爲大司諫。金載人爲司諫。李昌漢爲獻納。金羽休尹長烈爲掌令。徐有成李益運爲正言。尹行元爲持平。
정조 6년 · 목
敎曰。監察茶時。訖可休矣。政院之不請牌招。殊非故例。該房承旨從重推考。無故懸病臺諫推考。在外及未肅拜兩司許遞。前望單子入之。○政院。以昌漢方在罷散啓稟。敎以。敍用。
정조 6년 · 강
命吏議只推。與判書更勿呼望。
정조 6년 · 목
政院。以吏曹判書李命植。參議沈念祖請更卽牌招。敎以。安有如許事體。到今有甚情勢。更違召命。揆以分義。萬萬寒心。參議只推。與判書更爲牌招。此後違牌。切勿呼望。
정조 6년 · 강
命抄啓文臣李祖承居不。本律中功減一等。
정조 6년 · 목
奎章閣。以抄啓文臣李祖承連二次居不請推。敎以。推緘之尙此留中。蓋欲姑觀伊後勤慢故耳。昨日講席擧措。極其怠忽。到今更不可寬恕。本律中功則依例區別。減一等收贖。依他啓目判付施行。才分雖曰魯下。若念已百已千之工。蚤夜攻業。俛焉孶孶。則豈蔑刮目之效乎。羞惡之心。人皆有之。許多文臣之中。此文臣耳。亦每當課誠之時。講則居不。製則居末。渠亦不忸怩。如是申飭之後。萬有一味頹闒不息。所以矯變之方。來頭警責。不止於推考。此意竝以本閣嚴明分付。俾無大段論勘之弊。○本閣。又以祖承講章全不熟習。請重推。敎以。功減一等收贖。依宗講推考例。無或踰日。
정조 6년 · 강
有政。吏曹判書李命植進。
정조 6년 · 목
以鄭一祥爲吏曹參判。
정조 6년 · 강
命時囚李性默等議處。
정조 6년 · 목
義禁府啓言。前兵使李性默嚴問口招事命下矣。原情泛稱遲晩。請上裁。敎以。渠之發明之說。有難取信。相考刑曹文案議處。又啓言。高嶺前僉使李澄萬原情。泛稱遲晩。曾經摠郞。請除刑推議處。允之。又啓言。假注書李暾原情。泛稱遲晩。請刑推得情。敎以。幺麼新進。濫叨堂后。如有一分嚴畏之心。初入之日。焉敢如是其怠忽。渠之所爲。萬萬駭然。況於特敎置對之下。所供專事粧撰。眞所謂罪上添罪。且聞注書言。大臣待命。在於申前云爾。則渠之不待下批。任自出去。尤豈成說乎。然又專諱事狀。有若初無犯科者然。此等供辭。何可循例判下。原情供辭勿施。更爲取招。
정조 6년 · 강
皇壇望拜禮。命躬行。
정조 6년 · 목
政院。以今十九日　毅宗皇帝忌辰日望拜禮取稟也。
정조 6년 · 강
以趙尙鎭爲大司諫。
정조 6년 · 목
敎曰。淸齋在明。兩司不可不備員。大司諫前望單子入之。昨日新除臺官之無端違牌。事體所在。極爲未安。竝更卽牌招察任。
정조 6년 · 강
遞副校理趙城鎭。
정조 6년 · 목
敎曰。　寶鑑纂輯事役。姑未告訖。都廳之滯直館中。殊非勿擬三司之法意。副校理趙城鎭許遞。使之專意校正之役。
정조 6년 · 강
遞承旨趙鼎鎭李惠祚。以趙時偉黃昇源代之。
정조 6년 · 목
因慶尙監司趙時俊狀啓。敎以。密啓之坼見。前所未聞。雖因生疏之致。有難全然無警。當該承旨遞差。身爲右位。袖手不言。不料此承宣之疏忽如許。坐直右位承旨亦爲遞差。院中無人。前望單子入之。待下批牌招入直。
정조 6년 · 강
命農圃內官手本。下戶曹。往復該寺決折。
정조 6년 · 목
因內農圃內官改量手本。敎以。此事果不無憑公之弊。不可循例粘尾啓下。此手本下戶曹。令判堂往復該寺。仍又行査該道。從長決折後。具由草記。
정조 6년 · 강
召見承旨趙時偉。直提學鄭民始于誠正閣。
정조 6년 · 목
予曰。再昨大臣事。果何擧措。實未可知也。大臣待命。體面重大。則過屢日之後。忽地待命。豈不逕庭耶。民始曰。數昨待命。可謂不先不後。而豈敢晏然不爲處義乎。實爲惶悚矣。
정조 6년 · 강
命抄啓文臣親試。以二十日爲之。榻敎也。
정조 6년 · 강
命內弓房手本。出給該曹區處。
정조 6년 · 목
因內弓房手本。敎以。朝家之負債於貢人。厥數極其夥然。而但令督徵。甚非字恤之政。此意曾於去冬詢瘼時。有所下敎。其間錢已散給。銅亦促納乎。弓造之越限。雖甚未安。貢人之倒懸。亦所當念。此手本有難循例啓下。出給該曹。俾各從長區處後草記。
정조 6년 · 강
給博川郡燒戶恤典。
정조 6년 · 목
平安監司徐浩修。以民家失火馳啓。敎以。取考向來平壤德川例。優給恤典。另加撫摩安集之意。自本司卽爲措辭行會。該郡所報。極其草率。尋常文報。如是無形。則安望治政之綜明。待民戶畢奠接。令道臣狀聞後。該郡守李漢佐。下該府處之。
정조 6년 · 강
改差鍾城府使李東馨。
정조 6년 · 목
吏曹。以東馨親年啓請改差也。
정조 6년 · 강
以崔★(日/敏)爲鍾城府使。口傳也。
정조 6년 · 강
大提學金鍾秀陳疏自劾。賜批。
정조 6년 · 목
疏略曰。　寶鑑跋文事體。何等嚴重。而矇未覺察。大有脫誤。至煩改書啓下之擧。而古人以奏御文字之點書差誤。猶稱死罪。況此莫重文字之最當敬愼處乎。玆敢席藁自劾。乞命當律。批以。所辭過矣。卿其勿辭行公。
정조 6년 · 강
命時囚李暾議處。李性默照律。
정조 6년 · 목
義禁府啓言。假注書李暾原情。泛稱遲晩。請刑推得情。敎以。除刑推議處。又啓言。前兵使李性默。以渠所供。參考刑曹文案。凡諸作弊之事。不但互相矛盾。各人更招。亦不無窘遁之語。則有難直施武斷之科也。至於巫女一款。擊缶唱謳。渠雖發明。招來幕娼。亦不敢全諱。則禁令之時。尤宜畏法。而旣不善居鄕。又不謹持身。致有洞民之齊訴。請以此照律。杖一百收贖。告身盡行追奪。私罪施行。允之。又啓言。前僉使李澄萬。其疏忽不審之失。以此請照律。允之。
정조 6년 · 강
召見承旨趙時偉于誠正閣。
정조 6년 · 목
予曰。嶺南設賑邑。民情果何如。而得無捐瘠之患耶。昨年失稔。南土爲最。而兼之以火災。實無甁罌之資。又無墻壁之依。唉嗟衆口。何以聊生。爲方伯者。果能體朝家之至意。不負宣化之責。爲守宰者。亦能盡賙濟之大要。不失字牧之道乎。每一念到。憂慮實深。承旨亦有民情之聞知乎。時偉曰。爲今日方伯守令者。豈敢不仰體乎。蓋歉荒之後。癘疫最爲可慮。而賑政得宜。民不爲病。麥農向熟。人將有食。從此民憂。可以少弛矣。
정조 6년 · 강
惠慶宮進服加減正氣散。命自今日停止。榻敎也。
정조 6년 · 강
奎章閣。以　璿源寶略　列聖誌狀奉安吉日推擇啓。
정조 6년 · 목
本閣啓言。　奉謨堂所奉　璿源寶略　列聖誌狀　御題及內出　冊寶。移奉于外奎章閣事命下矣。奉安吉日。令日官推擇。則今二十二日爲吉云。請以此日擧行。允之。
정조 6년 · 강
命抄啓文臣親試處所。以便殿爲之。
정조 6년 · 강
召見直提學鄭民始沈念祖于誠正閣。
정조 6년 · 목
予曰。外奎章閣移奉冊子。若於當日奉出　奉謨堂後。　冊寶又內出。則自多遲滯之端。日勢似晩矣。予曰。事當苟艱。以二十日奉出　奉謨堂冊子及內出　冊寶。而啓行好矣。予曰。彩輿當入幾部乎。不必多用。酌定部數。念祖曰。以三部爲定。姑未的知。明日欲先詣　奉謨堂。整頓當奉之冊子。而磨鍊彩輿容入矣。予曰。奉去冊子爲幾許耶。念祖曰。前年有書下件記。當依此奉去矣。予曰。奉去　冊寶。又當一彩輿乎。念祖曰。一部似可　奉安矣。民始曰。　璿源譜略奉行儀節頗備。當依此擧行矣。予曰。今則又有　諡狀御題。比前奉行時。尤有較重矣。民始曰。在前　奉安時。各邑發束伍。作前後射隊。而自藝文館。例爲發關矣。念祖曰。考宗簿寺　奉安謄錄。出草儀註。先此持入矣。予曰。監司陪往金浦乎。念祖曰。此則在前　奉安時。以草記稟定矣。予曰。前一直提學。曾以翰林作曝曬之行。應知前例。筵退後與一二直提學相議。磨鍊儀註。予曰。此是自本閣創行之事。參酌故例。善爲釐正好矣。志儉曰。御製條問。出送李益運。則不爲製進。還卽入送。此與過限有異。事極駭然。方帶臺職。不得循例請罪矣。予曰。御題條問。還爲入送。揆以事體。極涉駭然矣。民始曰。若以兩司拔望爲引。則至於臺閣之任。固當規避。而今此御題條問。不爲製進。還爲入送。極甚可怪。且臺閣停望之人。亦有該司郞官行公之事矣。予曰。事不成說。自本閣各別申飭。從速製進事分付。
정조 6년 · 강
召見檢校直閣徐鼎修于誠正閣。
정조 6년 · 목
予曰。　璿源寶略　御製　列聖誌狀　奉安儀註持來乎。予曰。陪往儀節。比於曝曬之行。大有勝焉矣。鼎修曰然矣。予曰。日字甚迫。擧行必艱。以二十四日退行何如。鼎修曰。聞是則曰係是拘忌。故不得退定云矣。
정조 6년 · 강
遣承旨詣受　香所。奉審摘奸。
정조 6년 · 강
詣春塘臺。行　皇壇望拜禮。
정조 6년 · 목
具翼善冠袞龍袍。乘輿出協陽門。由靑陽門詣春塘臺降輿。承旨趙時偉曰。侍衛諸臣。當參九卿班。改服後。可以進參乎。予曰。依近例爲之。入幕次。仍具翼善冠黑團領袍。出幕次乘輿。降輿詣版位北向立。行禮如儀訖。大臣以下亦行禮。予進　香案前。三上　香行禮。大臣以下亦行禮訖。乘輿降輿入幕次。少頃由靑陽門。由建陽門。入協陽門還內。
정조 6년 · 강
命都承旨嚴璹等上疏還給。竝重推。
정조 6년 · 목
璹疏略曰。臣於昨夕。院僚以正言李益運疏末侵斥事語臣。故臣以爲當此齋日。若係言事。不得不捧而留院。辭疏之留院。古無是例。其所侵斥。全是駭妄之擧。一例退却爲宜。亦不足因此引嫌云矣。卽者院中諸僚。將欲聯名陳疏。爲徑出之計。通報於臣。臣雖不及參涉於其初。而其疏侵斥之後。亦言其當退。則其所被斥。謂之與諸僚同可也。今此諸僚之疏。亦旣與之往復相議。則義當同參與同去就。而臣之至今蹲冒於見職。全爲藥院直宿。目今都提調。朝已言病而出。提調亦有故不爲仕進。旣無替直之人。則空直所而徑出。誠有所萬萬不安。玆不得循僚同出。乃敢在直仰籲。乞遞臣職。○趙時偉等疏略曰。昨夕正言李益運投呈一疏。托以自引。而實爲蔡濟恭伸卞。臣等於此不勝憤惋。噫嘻濟恭之罪惡。何以三司之聲討。又何以尙稽天誅。已是失刑。惟彼益運。以聲氣之相似。挺身立幟。力抗國論。噫護逆之科。豈有如益運者哉。臣等固當卽却論啓。仰請處分。而適値淸齋。瀆撓是懼。姑且泯默。循例退却。則乃又尾綴數行。盛氣詆斥。至於目之以壅遏。此直橫逆之悖言耳。臣等豈容晏然不思所以引義乎。玆敢相率拜章。徑出禁門。乞勘臣等擅離之罪。○敎曰。向來朝著。鎭安無期。言臣之因此被譴。不知爲幾人。奚特爻象不佳。況此本事。旣予不忍聞之說也。以是特下禁令。無論若疏若章。使諸臣無敢更或煩浼于予。到今可謂水流雲空。方喜世道之庶幾就緖。今此李益運之疏。又何爲而發也。莫曰扶護異於擠擊。語及本事。均之爲不忍聞之說。則冒犯禁令一也。惜乎益運慮未到此。且思之。此之不已。說往說來。復作前日光景。所謂而又害之者此也。此則猶屬重臣一已之事。而噫予於本事。每一聞之。心魂飛爽。爲今日北面於予者。豈敢向予更事提起乎。此而例勘。彼此縮頸之流。皆必接跡而起。競相紛聒。將不勝其支當。正言李益運削職。至若承宣之徑出。似是不可已之擧。而以疏代避。明有　先朝禁令。臺臣急於必呈。雖有侵斥。失旣在彼。豈或張皇引義。都承旨嚴璹等上疏還給。竝從重推考。又敎曰。都承旨以下上疏。旣有還給之命。諸承旨卽爲牌招。推移入直。
정조 6년 · 강
遞承旨鄭志儉徐鼎修。以金尙集申應顯代之。
정조 6년 · 강
尋遞應顯。以金履禧代之。
정조 6년 · 목
敎曰。閣事院務。自多相妨。行公於本閣。引義於本院。名實太不相似。左副承旨鄭志儉。右副承旨徐鼎修。今姑許遞。前望單子入之。
정조 6년 · 강
許施關西留庫穀加分之請。
정조 6년 · 목
備邊司啓言。卽見平安監司徐浩修狀啓。則道內留庫穀。限五萬石加分爲請。而有稟處之命矣。依狀請許令加分。而另加撙節。毋或濫費之意。請一體分付。允之。
정조 6년 · 강
命承旨中時帶閣職人聯名。政院切勿捧入。
정조 6년 · 목
敎曰。承旨中時帶閣職人。政院則旣命除本仕。凡係院中事務。元不致察。獨於徑出。謂無前例。不得不聯名。事甚無謂。此後時帶閣職人。無或隨參。設或聯名。政院切勿捧入。
정조 6년 · 강
命未下直閫帥守令。皆令明日辭朝。
정조 6년 · 강
畿伯以下施賞有差。
정조 6년 · 목
敎曰。京畿監司李亨逵虎皮一令。地方官高陽郡守林重遠弓箭一部。依例賜給。
정조 6년 · 강
削吏曹正郞金載瓚職。
정조 6년 · 목
敎曰。事體國綱。不可尋常處之。今則前望亦皆釐正。吏曹正郞金載瓚削職。
정조 6년 · 목
敎曰。才以不爲待令之罪。至命削職。而又不懲畏。徑歸私次。後犯比前犯。愈往愈甚。知有國綱。焉敢乃爾。吏郞則雖已譴削。而至於從事官事。記過待令之命。姑無蕩滌。則又豈可以混看乎。從事官之如許犯科。或可諉之新進文士。不解軍務。該營之無一言皁白。尤極駭異。御營大將李柱國。爲先從重推考。
정조 6년 · 강
皇壇望位禮。命退行初六日。
정조 6년 · 목
因初二日望位禮侍衛節目。敎以。初六日當行望位禮。更爲書入。又敎曰。　皇壇望位禮。退行於初六日。該房知悉。
정조 6년 · 강
以趙時偉爲吏曹參議。
정조 6년 · 목
敎曰。吏曹參議前望單子入之。
정조 6년 · 목
以趙榮弼爲司諫。李檳爲掌令。尹行元爲修撰。李達秀爲寧邊府使。李顯永爲安岳郡守。金履素爲大司成。
정조 6년 · 강
命安岳郡守李顯永。當日下送。
정조 6년 · 목
敎曰。今此點下。意欲息鬧。使之當日下送。如無特敎。無得輕易移擬。
정조 6년 · 강
命閑良李維新上言。令該曹更考査啓稟處。
정조 6년 · 목
敎曰。此事每欲一問而未果。丙申初頭。申飭此等濫資。而際見故兵使李國賢狀聞。伊時特命査考實績以聞矣。査聞之文書。仍以閪失。迄至于今。然則豈不欠於棕核之政。此上言不必回啓。令該曹更考其査啓後草記。元査啓如果下。該曹更爲行會本道。推尋考準。
정조 6년 · 강
命嶺南道內還穀未捧居末以下分揀。
정조 6년 · 목
因慶尙監司趙時俊道內還穀居末狀啓。敎以。本道昨年年事。通一道告歉。催科之政。固料甚艱。而觀此未捧狀聞。猶不至太夥。然居末以下論罪一款。特爲分揀。
정조 6년 · 강
命入直軍朴廷興。令本都監査實草記。
정조 6년 · 목
都摠府啓言。去夜巡檢時。弘化門入直軍朴廷興腰佩及軍裝器械等物。元無所持。見捉於點考之際。依法科治。敎以。草記書大年號。前所未見。捧納承旨從重推考。厥漢令本都監査實草記。訓鍊都監啓言。朴廷興所供內。渠以鞍子匠爲業。猝聞入番之奇。器械未及持來。腰佩見失路中納招矣。爲先除案拘留。待用刑嚴棍。
정조 6년 · 강
命林鳳頀公罪勘放。入直郞官拿處。
정조 6년 · 목
義禁府啓言。奉常判官林鳳頀原情。泛稱遲晩。請刑推得情。敎以。渠雖該色。旣不在直云爾。則宜有參量之道。以公罪勘放。　祭物捧上時事。入直郞官主管。載在節目。則不可不摘發勘罪。令政院捧現告。拿問處之。
정조 6년 · 강
命時囚李恒林。姑爲嚴囚。
정조 6년 · 목
義禁府啓言。海南前前縣監李恒林發問目嚴問。則供辭內。擅施刑杖。濫殺人命之罪。旣已遲晩云。當初納供。全事牢諱。到今査啓明的之後。始乃吐實之狀。亦極可痛。請照法勘處。敎以。事係殺越人命。不可尋常究覈。一事二事。例勘爲主。則惟彼一部典則之書。祗歸等棄之物。今日國綱。雖曰掃地。豈可一番行査而止。此囚姑爲嚴囚。以待用刑處分。所謂廉客稱名人。自本道爲先施威嚴問。其慫慂指使委折。捧遲晩以聞事行會。
정조 6년 · 강
命擊錚。今日內捧供。
정조 6년 · 목
敎曰。昨日路上擊錚之類。皆令今日內。捧供以聞事分付。刑曹行公堂上。只有一人。參議未差之代。令該曹口傳差出。
정조 6년 · 강
秋曹。以擊錚人等原情覆啓。
정조 6년 · 목
刑曹啓言。取考擊錚人等原情。則蔚珍居南彙迪。渠在本邑。邑殘人貧。貢蔘價。詳定以爲元封。而蔘價刁蹬。伏乞變通事也。原情勿施。請勘處。敎以。此則抑有委折。昨於動駕時。見於門外持疏儒生。仍以如有切願之事。何不擊錚爲敎。原情勿捧矣。不料本事之如許。然無異敎使之爲。殆近罔民。勘律則特爲分揀。後勿如是之意。嚴飭分付放送。又啓言。抱川居丁志中。渠之七代祖祭位畓。作者輩十年收稅不給。稱冤事也。原情勿施。請勘處。敎以。稱以幼學。似是士子。渠必窮難自存之故。有此呼籲之擧。豈必責之以恒心。自本曹參酌決放。又啓言。西原居盧勉敬。爲其父兢。橫被罪名。遠配請放事也。盧兢。以膾炙之巨擘。因臺啓刑配。又其蒙放。又因臺疏仍配。原情置之。請勘處。允之。敎以。比金昌祿子。稍有間焉。若其乖亂士習。誘惑人心。致使勢家子弟。目不識丁。自陷大戾。莫非此輩之罪。肆然呼籲。萬萬無嚴。朝家廣開不諱之門。思聞無隱之說。而至於此等之類。此等之言。適足爲啓倖竇貽後弊之資。自本曹各別嚴勘。又以勉敬。草溪郡請定配所押送。敎以。前批已諭。事理稍與金昌祿子不無輕重。竝施遠配。殊欠綜核之政。以中道徒年。更爲磨鍊發配。又以勉敬。杖一百徒三年照律。杆城郡定配。請押送。又啓言。北部居鄭璲。渠以氷魚船生業。西江居鄭龍河六兄弟。怙勢勒奪事也。原情勿施。請勘處。敎以。雖非四件。爲弊則爲弊矣。令漢城府。從公決給後草記。勘律一款分揀。又啓言。公山居李瑨。渠之五代祖旌表遺墟。宋頤鼎葬其父於旌門咫尺。本官初不禁止稱冤事也。原情修啓。請上裁。敎以。觀渠原情。儘如其言。該縣監事。亦足怪訝。令本道道臣。親執詳査後狀聞。又啓言。京居金履恭。渠父昌祿定配請宥事也。取考配案。則昌祿。以麟養諸賊密傳言語所坐。與他編配有異。原情勿施。履恭請嚴勘。允之。敎以。近來隄防。雖曰蕩然。一部明義之書。刊布未幾。有此覬覦之漸。此而不已。凶徒逆孼。皆將接踵鳴錚。揆以國法。寧有是也。依傳敎。金履恭依新定式。遠配北靑府。請押送。允之。又啓言。中和居童蒙金大秦殺獄稱冤事也。原情修啓。請上裁。敎以。事係殺獄。令道臣親執詳査狀聞。又啓言。長湍居童蒙張千壽原情修啓。請上裁。敎以。元非大事。分揀放送。又啓言。定州居童蒙金淵瑞原情修啓。請上裁。敎以。此是度支所管。判堂纔經本道監司。且諳當初事實。出意見論理草記稟處。俾無彼此紛競呼訢之弊。又啓言。楊根居李光弘。渠買得木物於麟蹄地矣。摠戎廳將校邊光宅。書吏申世等。憑公勒奪稱冤事也。西部居良女徐召史。其父李思謹。以古羣山僉使。戊戌定配昆陽。特蒙放釋爲請事也。原情請竝置之。豐德居尙快賢。渠父光澤。謄傳聖批添字之罪。承款結案。而其子快賢。全沒事實。餙詐爲說。原情勿施。其罪狀。自臣曹請考律勘處。竝允之。
정조 6년 · 강
命秋曹擊錚人等供辭批下判下。待明朝決處回啓。
정조 6년 · 목
敎曰。草記八度。啓目二十四度。才已批下判下。待明朝可以決處者決處。可以回啓者回啓。俾無遲滯之弊。
정조 6년 · 강
召見抄啓文臣及閫帥守令于誠正閣。試官沈念祖鄭志儉徐鼎修。
정조 6년 · 목
予曰。試所承旨。若已入來。卽爲入侍。念祖等行禮訖。以次陞殿。○以醉石爲七言排律題。○予曰。今日內閣。方有考出之事。且有奉審之節。必爲卽刻製進。而且於下直守令未退之前。以爲畢呈事分付。予曰。今日次對。何不爲之乎。昇源曰。以課試殿座相値。頉稟矣。敎寧邊府使尹蓍東曰。卿以宰臣出外。想必害爲矣。蓍東曰。臣之至有令日。莫非聖恩。而專城之養。乃決科後初有。感激殊切。敎平安兵使李達秀曰。今番除拜。便是特簡。無負此意。下往善爲也。前兵使治績。人或稱之。而予則未知必然。卿勿如前官。必爲著績也。予曰。試券今呈幾何乎。有防曰。只五張云矣。予曰。爲先進考。予曰。卽刻製進。文雖善作。而違廉居多。甚可惜矣。予曰。呈券更爲催促。仍命考。三中李錫夏。三下李宗燮李顯默。以次出榜。予曰。違格人當令更試。卽爲入來事分付。予曰。更試考券時。檢校直閣勿以試官入來。
정조 6년 · 강
拿處鍾城府使崔★(日/敏)。
정조 6년 · 목
敎曰。除拜殆近一旬。而居在不遠之地。迄不上來肅謝。今日守令辭朝。亦未及之。事體所在。誠極駭然。鍾城府使崔★(日/敏)。拿問處之。
정조 6년 · 목
予坼封。三上李時秀。三中鄭東浚徐龍輔。草三中朴宗正。草三下李魯春。
정조 6년 · 강
命抄啓文臣李時秀。準職除授。
정조 6년 · 목
敎曰。燭刻之作。句句可讀。況以久次間居魁。合有振掩奬勞之擧。抄啓文臣李時秀準職除授。在外正改差。今日政擬入。
정조 6년 · 강
吏曹參判鄭一祥疏辭新除亞銓之任。賜例批。
정조 6년 · 강
有政。吏曹判書李命植。參判鄭一祥進。
정조 6년 · 목
敎曰。吏曹參議以在京無故人擬入。○以趙時偉爲吏曹參議。金履正爲副校理。李★(土+甲)爲左尹。
정조 6년 · 목
敎曰。不爲仕進承旨許遞。前望單子入之。
정조 6년 · 강
行次對于誠正閣召見輪對官。
정조 6년 · 목
領議政徐命善曰。臣等僨誤。罔非自速之辜。撫愆自訟。措躬無地矣。予曰。卿言過矣。至於左相引義。尤涉過中矣。右議政李福源曰。敎子不敏。莫重筵話。肆然外泄。伏望亟降威罰焉。予曰。所奏過矣。卿子今得進步。誠可幸矣。予曰。銓郞苦任。今旣見銜。尤可幸矣。福源曰。臣子本不合於銓郞。今幸免焉。命善曰。巨濟封山失火事。査啓來到矣。該邑居民。旣已落火納招。則當依律重勘矣。予曰。其律何如。命善曰。放火勘以重律。施以定配矣。予曰。各該邊將。勘以重棍。則可贖其罪乎。命善曰然矣。予曰。備局紙尾。可以措辭乎。有司堂上似當知之矣。司直徐有隣曰。以更加摘發。從實査報之意。以爲措辭矣。予曰。稚松失火。本無其律。刑判當知其律文矣。刑曹判書李性源曰。臣姑未知矣。命善曰。統帥狀啓。則以拿處定罪爲請矣。戶曹判書金華鎭曰。該府使若令拿問。則見罷自在其中矣。予曰。此時守令遞易可悶矣。律有三等。以旁照減等。命善曰。前萬戶金東臣。今已遞歸。此則照律宜矣。予曰唯。予曰。增廣亦有館試乎。有隣曰。八十點以上。許赴館試事。果有年前定式矣。予曰。還穀換倉。能無其弊乎。判尹鄭昌聖曰。交河似不願矣。予曰。何當開倉乎。昌運曰。今明當爲分給矣。予曰。兩邑飢民。亦流入京中耶。命善曰。姑未入城。而方接踵中路云矣。予曰。若盡安集之策。當爲設賑乎。命善曰。今則節晩。有難開賑矣。予曰。何以則可得救恤乎。命善曰。猶當白給穀苞。使之賙濟。而惟在申飭守宰。悉心擧行矣。命善曰。捕廳事誠可悶矣。予曰。旣發言端。當下敎矣。卿等見其文案乎。命善曰。雖未得見。大體則略聞之矣。予曰。見今事爲。有若失馬修廐矣。其所盤覈之事。專委徐有大。而初不着意擧行。誠甚怪駭矣。罪人之情狀有無。姑捨勿論。凡其應問之節。全不究覈。致使自上而提敎。是豈成說乎。論其罪人。則誑惑人心極矣。命善曰。職在捕將。如是擧行。果不善爲矣。予曰。當初發問。全不致詳。而予姑含忍矣。向者寧邊之不爲差送。蓋出惜之之意。而渠以單捕將。豈可如是乎。禁將則掌其宿衛。爲任極煩。與訓將無異。固難責之以此等事。而徐有大極爲駭然矣。命善曰。伊後捉來之賊。行止尤涉殊常云矣。予曰。名雖盜賊。而事係深重。禁將所見果何如。副司直李敬懋曰。厥賊行止情狀。極涉怪訝。故屢次盤覈。終不直招。且爲人見甚凶獰矣。命善曰。欲爲取招。則厥賊嚼舌不答云矣。予曰。觀其器械。民皆致訝。必生誑惑矣。命善曰。果有是慮矣。左議政洪樂性曰。賊是難測。安知無別般凶計耶。予曰。利川所居人。尙未捉得乎。敬懋曰。姑未見捉矣。予曰。聞筵臣言。則此賊尤爲凶獰云矣。近來捕廳。不捉盜爲事云。是何故也。命善曰。鎭川賊。聞有根着云矣。予曰。此賊謂以異國人。然否。敬懋曰。其所供以爲。他人指異國人云矣。命善曰。此而歇治。必有後弊。亟令重治。以懲民俗宜矣。予曰。捕將之任。固難數遞。而至於此捕將。欲使以責其效矣。命善曰。時發譏詗。專事捕捉。則民心可戢矣。予曰。諸將臣中。申飭徐有大。另加發捕。敬懋曰。外邑出使。旣有下敎。當發遣乎。予曰。此則已有　先朝禁令。不必出送矣。命善曰。今此捕將。當請重勘。而姑觀來頭。故只請問備矣。予曰。不必推考。使之惕念擧行。以致自效也。命善曰。吏兵判今俱登筵。卽爲擇差宣矣。予曰。兵使必擇其人。營將勿拘資歷。亦以剛明人差出。兵曹判書鄭好仁曰。兵使前望中。只有李邦五田文顯數人。營將則李東植李燁李煜可合矣。予曰。無論資級。以稔知本道事情人差送也。命善曰。鎭川縣監。以武臣中差遣何如。予曰。此有已例乎。知事具善復曰然矣。命善曰。無論文蔭武。竝擬宜矣。予曰。從便爲之。命善曰。嶺南事。聞有苗脈矣。予曰。殆若聞慶事。誠非細慮矣。命善曰。果然矣。予曰。每以告變等說。人輒來告。事近無實。而此後雖有直箇告變。有難信聽矣。命善曰。此罪人。以本道道臣。使之按査。誠善處矣。予曰。錦伯何如耶。命善曰。其疏辭已上來云矣。予曰。果至數日。而姑未下批矣。其莅任今至周年乎。命善曰。昨年四月果除拜。而聞有治績。姑觀來頭宜矣。華鎭曰。弓角契事。俄與大臣相議。而所給之銅。不必自戶曹獨當。以各司輪回出給。極甚爲好。不然。則臣曹辦置別備宜矣。命善曰。不可無一番區劃矣。予曰。予於此事。每用悶慮。不給其價。只爲責納。論以國體。極涉苟艱。若或闕貢。則此是陰雨之備。而仍姑置之。亦不成說矣。命善曰。貢人則不願受銅。願給貢價錢云矣。予曰。所給二萬兩。果難區劃耶。華鎭曰。今年雖或出給。明年實無擔當之望矣。予曰。有何矯弊之道耶。命善曰。使戶判善處之外。無他策矣。華鎭曰。先得五六萬兩。可支數年貢價。以關西小米數萬石。使之劃給宜矣。命善曰。二萬石米價。當五六萬兩。當初移劃。固非難事。而戶判不得久任。則必有方來之弊。先爲商量後。可以許施矣。予曰。戶判所見果何如。華鎭曰。臣雖見遞。又有他戶判遵而勿失。則似無其弊矣。予曰。此則領相之言誠宜矣。華鎭曰。本曹實無五六萬兩出給之道。今以無價而徵納於貢人。極爲苟艱矣。予曰。弓契貢人。雖曰當實。而仍此空納。便致破産。則非但情勢之可矜。在政令豈不有損乎。華鎭曰。當有定式後。可以矯弊。以草記論稟乎。樂性曰。先出節目。備盡商量。可以定式矣。予曰。貢人之不願給銅。以無鍮鑞而然乎。命善曰。近不鑄錢。故不願云矣。予曰。自京開鑄。則奸弊尤甚。以外邑許鑄何如。命善曰。聖敎誠好矣。予曰。松都統營。雖曰凋殘。而統營則曾有鑄錢之事。使之開鑄好矣。華鎭曰。若開鑄錢。則以當商大賈。出其物力。以納什一之稅。甚無妨矣。樂性曰。此則無異私鑄。不可許鑄矣。予曰。弓契事。卿等益加爛商。成節目稟處。華鎭曰。慶熙宮奉審當擧行。而時御所亦當奉審。何以爲之乎。予曰。奉審依例擧行。其所修改處。盡爲記置。待時始役。命善曰。修改時。關西米亦當移劃。所入物力。必不些矣。予曰。各處致傷處。將至周年。全不修改。故來頭役事。必致夥然。誠可悶矣。予曰。戶判之各處責應。若是浩繁。本曹錢貨。若使膠守。則有難擔當矣。命善曰。計其所用。則卽是破東補西。事涉無實矣。命輪對官等進前。
정조 6년 · 강
許施京畿留庫還加分之請。
정조 6년 · 목
領議政徐命善啓言。京畿監司李亨逵以爲。道內還穀。應分不足。而仍以留庫中限三萬石加分事。請廟堂稟處矣。依狀請限三萬石。許令加分。而道臣撙節排分後。以其實數。更爲登聞事。請分付。從之。
정조 6년 · 강
命濟州貢馬載運。仍舊貫擧行。
정조 6년 · 목
領議政徐命善啓言。頃因濟州御史朴天衡別單。歲貢馬載運時。定送沿邑船隻便否論啓。自司僕覆奏分付矣。卽見全羅監司狀啓。則以本道船隻極甚苟艱。兩稅輸運。惟待京船。又刱別歧船運之役。是行不得之政。且慣水御馬。莫如濟人。則莫重貢獻。付諸生手。亦非萬全之策。莫若仍貫擧行之爲便。請令廟堂稟旨矣。除弊島中。貽害沿邑。果如道臣所論。依前以本州船運事。請分付濟州牧使。從之。
정조 6년 · 강
命統營軍餉居末以下三邑守令分揀。
정조 6년 · 목
領議政徐命善啓言。統制使具明謙狀啓以爲。軍餉居末金海府使趙㠎。居二固城縣令兪岳柱。居三鎭海縣監李萱罪狀。請令廟堂稟處矣。三邑倅所當依法勘罪。而本道居末。頃因特敎。旣有分揀之命。今不可異同。一體分揀事。請分付。從之。
정조 6년 · 강
命封山失火下屬勘律。守令邊將。依初下敎減等勘處。
정조 6년 · 목
領議政徐命善啓言。頃因統制使具明謙狀啓。巨濟封山失火根因。嚴査摘發。依律重勘事。覆啓分付矣。卽見査啓則以爲。該邑居朴命石李檢不金巖回等。落火延燒之意。旣已納招。依律重勘事。論移巡營。巨濟府使李達觀。知世浦萬戶金廷龍。方在待勘中。更不請勘。栗浦權管李春瑞。永登萬戶金東臣。今已遞歸。其罪狀。令廟堂稟處兩處。山直山監等。一體待用刑。從重勘處爲辭矣。該府使諸邊將之拿勘。惟以設賑之方張。特命麥秋之遲待。而金東臣遞歸。邊將別無貽弊之端。令該府拿問照律。其餘各山監直。依狀請待用刑從重嚴處。請分付。敎以。下屬勘律事依爲之。守令邊將論罪一款。已念窮春民事。使之各自摘發。以爲贖罪之地矣。邑鎭所報旣如此。依初下敎。減等勘處後草記。
정조 6년 · 강
命諸科。依備局別單定式。
정조 6년 · 목
領議政徐命善啓言。因前大司成趙尙鎭所啓。館試應辦。例自養賢庫擔當擧行矣。丁酉式年。因居齋生不願赴試。本庫亦免應辦之役矣。庚子自備局別單啓下。生劃應辦。使本庫擧行。支供凡節。比諸館試。不啻倍簁。未過三式。必致蕩竭。生畵應辦。使各主掌。依前輪回擧行爲請。而批旨有下廟堂從長稟處之命矣。館試旣爲居齋儒生設行。而以其庫名養賢。擔當應辦。且式年館試。雖云停止。增廣館試。新有節目。非館試而不欲替當。不是異事。但再昨年備局別單釐正時。以其式年館試之姑停。移付生畵。一次擧行矣。到今竝爲全減。而屬之各主掌。則必不無稱冤之端。聞式年館試停止之後。東堂二所。移設於泮中。而所入物力。較生畵頗減。比館試相等云。館試未復舊前。東堂二所。使養賢庫。依館試例。擔當擧行。生畵及增廣館試。使各主掌輪回擧行。則在本庫。有蠲減之惠。在各貢。無偏苦之患。請以此定式。從之。
정조 6년 · 강
許施畿伯果川等邑換倉分給之請。
정조 6년 · 목
領議政徐命善啓言。卽見京畿監司李亨逵報備局則以爲。摠戎廳軍餉。移轉果川。則近於平倉而受來於北漢。交河則近於北漢而受來於平倉。兩邑之捨近就遠。俱非得計。更以果川交河。換倉分給爲請矣。餉穀之分受一般。道里之遠近各異。以此易彼。事甚俱便。依所請許施事請分付。從之。
정조 6년 · 강
命淮陽金城流民安集之方。各別嚴飭。
정조 6년 · 목
領議政徐命善啓言。似聞關東沿路。多有移散之民。而皆是淮陽金城之人云。淮金之昨秋穡事。如果大歉。至於流散之境。何不狀請設賑。任他饑餓。使不得奠居。而亦不思安集之道乎。守土之臣。按道之臣。俱難免溺職之責。而遠外事情。有難料度。爲先分付道臣。一邊安集流民。一邊馳聞委折。敎以。設置方伯守宰。而不能悉心周恤。致使呼庚之類。有此流離之苦。聞極矜憫。卿之所奏甚好。依此卽爲行會道臣。目下民情。爲先擧實陳聞。凡係安集調飢之方。亦須惕念爲之事。各別嚴飭。
정조 6년 · 강
命洪忠兵使元厚鎭罷職。西原營將閔致協鎭川縣監朴仁榮先罷後拿。
정조 6년 · 목
領議政徐命善啓言。鎭川有行止殊常之人。所聞至及於都下。自訓局捕捉以來。而地方官及兵使營將。則無所皁白。若謂之不知不聞。則失職大矣。若謂之存而勿論。則又不但失職。而以此以彼。不可無罪。洪忠兵使元厚鎭罷職。西原營將閔致協。鎭川縣監朴仁榮。請竝拿問嚴處。從之。敎以。地方官營將。先罷後拿。
정조 6년 · 강
景慕宮展拜。命明日爲之。
정조 6년 · 목
敎曰。明日當詣　景慕宮展拜。門路等節次。一依前月十九日例爲之事分付。又敎曰。明日展拜時。軍兵訓將都領。而百官亦不當隨駕矣。
정조 6년 · 강
以宋鍈爲大司諫。李鼎揆朴聖泰爲掌令。金履厚李若來爲持平。趙錫穆爲獻納。權以綱李敬一爲正言。
정조 6년 · 목
敎曰。違牌臺諫竝許遞。前望單子入之。
정조 6년 · 강
遞掌令朴聖泰。正言權以綱李敬一。
정조 6년 · 목
聖泰等牌不進。敎以。政官牌招差出。
정조 6년 · 강
有政。吏曹判書李命植。兵曹判書鄭好仁進。
정조 6년 · 목
以沈樂洙爲副校理。李惠祚爲順天府使。沈基泰爲鎭川縣監。金海柱爲喬桐府使。奇彦鼎爲掌令。嚴思憲尹㬦爲正言。田文顯爲洪忠兵使。徐有寧爲副摠管。
정조 6년 · 강
召見承旨徐有防于誠正閣。
정조 6년 · 목
予曰。　英陵忌辰大祭傳香。已爲之乎。予曰。近來摘奸。反以爲弊。故久未爲之矣。至於遠　陵。則木根摘奸。尤爲罕焉。今當發遣摘奸。宣傳官一員待令事分付。
정조 6년 · 강
召見閫帥守令于誠正閣。
정조 6년 · 목
予敎鎭川縣監沈基泰曰。湖右人心。近甚不淑。而至於今番事。尤爲怪駭矣。論其本事。似無深憂。而惟有誑惑之慮。其所鎭安。專在守土之臣。今此下批。想必善爲。故有此除拜。必須惕念爲治。而尙其嚴懲。基泰曰。謹當奉敎矣。予曰。爾以侍從出去。故不講七事矣。敎洪忠兵使田文顯曰。卿是近侍之人。而今此除拜。出於擇差之故耳。人心之誑惑。猝難底靖。何以則有善策耶。文顯曰。閫外職事。與守令有殊。專尙修擧軍政。而今此急務。先在保安人心矣。予曰。譏捕之際。亦爲詳審也。文顯曰。前後屢蒙特簡。天恩罔極。當竭力圖報。而至於譏詗等事。必悉心擧行矣。敎西原營將李延弼曰。爾則不識何狀。而曾於　寧陵幸行時。以挾輦將隨駕。故頗知謹實矣。湖右人心。若是疑懼。其於戢盜之外。益爲設施。以安民情。予曰。閫帥營將縣監。必以今日內出城止宿。數日內赴任事申飭。
정조 6년 · 강
以趙鼎鎭爲承旨。
정조 6년 · 강
召見直提學鄭志儉。承旨趙鼎鎭于誠正閣。
정조 6년 · 목
予曰。西原三賊事。極甚怪訝矣。志儉曰。聞其行止。頗爲殊常矣。予曰。人心之疑懼可慮矣。鼎鎭曰然矣。予曰。昨年以稅穀臭載事。屢致勤念矣。今此洪州稅船。又已致敗。誠甚可訝矣。鼎鎭曰。稅船之三月臭載。曾所未有。尤涉怪訝矣。予曰。近年破船之弊。實難矯捄矣。鼎鎭曰。喬桐府使下直。姑待在外密符上來宜矣。予曰。密符之未及入來者。自政院催促。予曰。承旨曾經水原。本府威儀何如。鼎鎭曰。前排則無異京軍門矣。予曰。本府素稱外都監。軍摠凡節亦何如。鼎鎭曰。步軍三十六哨。馬兵六哨。其外雜色。統以計之。殆過萬名矣。予曰。軍額之過萬。誠壯矣。鼎鎭曰。幅圓甚廣。故居民亦多。至於簽丁。不難充額矣。予曰。果川縣監已赴邑乎。志儉曰。想已下往矣。予曰。內閣問安單子。依例書出。
정조 6년 · 강
命洪忠監司李崇祜。施越俸之典。
정조 6년 · 목
京畿監司李亨逵。以洪州牧稅船致敗馳啓。敎以。昨年以臭載之夥然。前所罕有。特敎何等截嚴。則洪州牧之又復濫載。有此敗船之擧。此固萬萬駭然。而三月臭載。又是未聞之事。以此以彼。大關國綱。濫載之守令。護送之地方官。該道自當具格論罪。而爲方伯者。若能悉心檢飭。豈有是也。洪忠監司李崇祜。爲先越俸三等。
정조 6년 · 강
命巨濟府使李達觀等。令本道從重決杖。
정조 6년 · 목
備邊司啓言。巨濟松田失火。守令邊將減等勘處事命下矣。取考庚申年本司回啓。則凡有松田失火處地方官。勿罷決杖。尤甚大段處。拿問定罪事定奪矣。巨濟府使李達觀。知世浦萬戶金廷龍。永登浦萬戶崔昌文。栗浦權管李春瑞。令本道從重決杖。加背梁萬戶金東臣。旣已遞歸。令該府決杖。而竝待用刑擧行之意。請分付。允之。
정조 6년 · 강
命成大中罪名分揀。
정조 6년 · 목
因校書校理望筒。敎曰。本館事。勤勞可尙。所坐亦不過微眚。成大中罪名分揀。此望筒勿施。又敎曰。每欲下敎未果。本館入直。只有校理一人云。寧有如許官府貌樣。此後正字之兼帶太常者。毋得除本仕於本館事。分付。
정조 6년 · 강
判下崔光鉉山訟査啓。
정조 6년 · 목
京畿監司李亨逵。以全義幼學崔光鉉山訟詳査馳啓。敎以。前決無效。更訴何妨。尹哥漢所爲。本罪之外。大關風化。渠之頑悍。可以推知。依法典掘去。自本營照律定配。崔光鉉不必懲治。分揀放送事回諭。
정조 6년 · 강
命時囚李澄萬等照律。
정조 6년 · 목
義禁府啓言。高嶺前僉使李澄萬。開市事體。何等嚴重。而不善照檢。烏喇人與通官所率。不能區別。有所相左。至登帥臣之啓請。以此照律。杖六十收贖。奪告身一等。私罪施行。允之。敎以。功減一等。又啓言。假注書李暾原情。泛稱遲晩。請刑推得情。敎以。除刑推議處。又啓言。暾依法典請照律。允之。
정조 6년 · 강
詣　景慕宮展拜。
정조 6년 · 목
具翼善冠袞龍袍。乘輿出賓陽門。予曰。兵判何不來參侍班乎。承旨趙鼎鎭曰。昨日嚴敎之下。心切惶悚。不得進參。方來待閤外矣。予曰。兵判不至奪符。則例當隨駕。何可因此而徑不進參乎。卽爲隨駕事分付。都承旨嚴璹曰。藥房班。今無隨駕之人。何以爲之乎。予曰。卿以藥房隨駕。左承旨以爲押班。詣明政門降輿。乘輦出弘化門。至　文廟前路降輦。乘輦詣　景慕宮門外降輦。乘輿入齋室。改具冕服。詣版位行禮。陞詣　廟內奉審訖。還入齋室。領府事金尙喆。判府事鄭存謙。都提調徐命善。左議政洪樂性。右議政李福源尙喆等曰。動駕之餘。聖體若何。予曰。一樣矣。予謂命善等曰。日前下敎。卿等以爲介懷耶。命善曰。頂踵毛髮。莫非國恩。而向來事。自致僨誤。惶悚之極。更無仰達矣。予曰。伊時事。不過一時飭敎。不必爲深引矣。命善曰。臣等自知其罪。何敢爲引義之端乎。予曰。歷過營建所。人家櫛比。橋路通闊。見甚頗好矣。尙喆曰。民家之若是募入。亦見聖意所在。不勝欽仰矣。予曰。向日延恩門李判府事所奏說話。卿等聞之乎。尙喆等曰。臣未及聞之矣。予曰。歲初朝參日所奏。言根則歸之領相。本事則屬之空虛云。故予曰。卿言誠然云爾。則所答亦以果然空虛仰奏。此是路上所奏。侍衛韎韋。孰不聽之。卽以入城事。仍爲下敎。則答曰。臣之本心。特令昭釋。則雖今日。卽當入城云。顧其大臣。有何昭釋之端乎。伊日所奏旣如此。卿等勿以此事更爲提道也。尙喆曰。臣衰頹日甚。樞府實銜。誠難昌據。更望特垂生成之澤。以副終始之恩焉。予曰。此則不必曲施。勿復更言也。命訓將具善復戶判金華鎭判尹鄭昌聖入侍。予曰。役事今至何境乎。善復曰。非久當告訖矣。予曰。民家新入家垈。以代土劃給好矣。華鎭曰。曾於乙酉。已有六百兩劃給之事矣。予曰。今亦以此數更爲劃給。命善曰。聖敎誠宜矣。予曰。兵判事。卿等聞之乎。命善曰。臣未詳得聞矣。予曰。今十九夜。入直禁軍。自相鬪閧。至於聲徹大內。此亦紀律所在。有關後弊。不可以小事置之矣。予曰。捕將入侍。李敬懋進前。命承旨徐有防讀奏罪人金光烈草供訖。尙喆曰。觀此所供。必有苗脈。不可泛然懲治矣。命善曰。語近虛謊。而跡涉殊常。亟加嚴査宜矣。予謂敬懋曰。初番捧供時。牢諱不服。故末乃施威。所供不過如是。而渠則稱以與鄭純誠同聽云矣。予曰。做出倭變之說。以致人心之誑惑。究其情狀。極甚痛駭矣。命善曰。此囚之疑亂人心。罪合難赦矣。予曰。此草供。捕將齎送該道兵使處。洞悉光烈之罪狀也。予曰。利川賊果捉來乎。敬懋曰。謂是兩班。而未覈端緖。故姑未發捕矣。命善曰。雖有班名。所犯甚重。卽令發捕好矣。予曰。領相之言是矣。敬懋曰。卽當發捕矣。尙喆曰。臣之所帶提擧。何莫非重任。而至於太常。旣掌典祀。所重尤別。以日前事言之。莫非臣不飭之罪。而提調則旣被重譴。臣獨幸免。不勝惶忸。伏願亟降遞改之命焉。予曰。所懇如此。何惜一副。改具翼善冠袞龍袍。乘輿自齋室。出　宮門外降輿。乘輦至　文廟前路降輦。乘輦仍詣明政門降輦。乘輿入賓陽門還內。
정조 6년 · 강
罷兵曹判書鄭好仁職。
정조 6년 · 목
領議政徐命善啓言。日前禁旅事。萬萬驚駭。此不嚴懲。則其將大關後弊。當該起鬧之人。出付攸司。依律重勘。入番假將。亦令該曹嚴處。番將之私施罰直。別將之矇不覺察。俱極寒心。竝令該府拿問處之。兵判則平日若能頻送摘奸。整勅紀律。事之無嚴。豈至於此。兵曹判書鄭好仁請罷職。從之。
정조 6년 · 강
以李性源爲兵曹判書。
정조 6년 · 목
敎曰。兵曹判書前望單子入之。又敎曰。動駕時不可無本兵之長。新除授兵曹判書待下批牌招。傳授命召。先隨駕後謝恩。
정조 6년 · 강
命領府事金尙喆兼帶奉常都提調。今姑勉副。
정조 6년 · 목
敎曰。此大臣每以兼管提擧之幷欲卸務。前後筵席。屢有陳懇。以是今番太常事出後。本寺提擧。非不欲體諒。而恐或大臣之復申前懇。迄此未果矣。今聞大臣言。諸司提擧。更不欲辭免云云。然則曲副於本寺。實合禮待之意。領府事兼帶奉常都提調。今姑勉副。
정조 6년 · 강
重推兵曹判書李性源。
정조 6년 · 목
敎曰。今玆復除。不特承乏。向來處分。殆近迫切。意在姑且更須。欲觀來效。分義道理。寧容違召。況被譴與遭彈有異。然而引義。又係國綱。兵曹判書李性源從重推考。更卽牌招隨駕。
정조 6년 · 목
予曰。當朔學製。盡爲設行乎。有防曰。時帶敎授或在閣職史局。且在外人。故不得擧行矣。
정조 6년 · 강
命庠製不設敎授中。閣職人史局郞及在外人。竝許遞。
정조 6년 · 목
敎曰。當等庠製。尙不設行云。方在閣職人史局郞及在外人竝許遞。政官待明朝牌招開政。
정조 6년 · 강
命錢文一千兩。木參同式。入于　慈殿及　慈宮事。分付兵曹。
정조 6년 · 강
命加背梁萬戶金東臣保放。待用刑還囚後決杖。
정조 6년 · 목
因拿囚傳旨。有是命。
정조 6년 · 강
命中官劉仁默。分揀放送。
정조 6년 · 강
惠慶宮進服香葛湯。命自今日煎入。榻敎也。
정조 6년 · 강
召見刑曹參議李在學于誠正閣。
정조 6년 · 목
予曰。刑議持此捕廳文案。往于領相家。詳抄梗槪。成出秘關。下送錦營。此獄情狀。專在做出妖言。煽動人心。而光烈則聽於李嚞煥云。其根固不可不一番査問。若非監司。莫可按査。有是下敎矣。必有文案然後。可悉情狀。亦爲下送。
정조 6년 · 강
以黃昇源爲大司成。趙英鎭爲承旨。
정조 6년 · 목
敎曰。大司成前望單子入之。又敎曰。承旨前望單子入之。
정조 6년 · 강
有政。吏曹參判鄭一祥。參議趙時偉進。
정조 6년 · 목
以姜彛正爲副校理。徐有隣爲刑曹判書。
정조 6년 · 강
命新除秋判徐有隣。當日謝恩。
정조 6년 · 목
敎曰。刑曹有開坐捧供事。新除授判堂。使之當日謝恩。卽爲擧行。
정조 6년 · 강
命再明次對。齋戒相値。使之明日來會。
정조 6년 · 강
兵曹判書李性源陳疏自引。賜批。
정조 6년 · 목
疏略曰。臣向來辜犯。實係罔赦。雖蒙涵貸。薄勘旋敍。而臣宿愆未勘。新榮復縻。其何敢特屢赦之仁。自同無故之人哉。乞賜鐫削。批以。不欲更試。卿其勿辭行公。
정조 6년 · 강
遞承旨趙鼎鎭。以趙時偉代之。
정조 6년 · 목
敎曰。右副承旨聞有實★(虫+恙)云許遞。前望單子入之。
정조 6년 · 강
秋曹。以崔東弼定配。趙藺璧移送金吾啓。
정조 6년 · 목
刑曹啓言。日前禁旅重勘。假將嚴處事命下矣。取考律文。起鬧禁軍崔東弼。豐川府定配押送。嚴師律之道。不可收贖。其待用刑。令配所官嚴杖之意。分付該道道臣。假將趙藺璧係是出身。移義禁府請處之。允之。
정조 6년 · 강
命犯夜人金龜老。移送金吾。林景孫汰逐。
정조 6년 · 목
二所巡廳啓言。去夜犯夜人出身金龜老被捉。移送義禁府。中禁林景孫。何以爲之。敎以。中禁林景孫。姑爲拘留。待用杖治罪放送。又敎曰。林景孫除下。壯丁之犯夜。尙可說也。兒漢之被禁。抑何意乎。自在軟骨。臧賊如許。倘或稍長。制之不得。不若早逐之爲無事。厥漢汰逐。以有根着好身手善傳音人。各別抄擇。備三望入啓。
정조 6년 · 강
秋曹。以擊錚人等原情勿施啓。
정조 6년 · 목
刑曹啓言。尙州幼學劉貴仁。爲其父有發有孝行。乞蒙褒典云矣。孝行旌褒。事體重大。以子呼籲。有若訟冤。原情辭緣。請勿施。敎以。此則曾有是例。不必勿施。令該曹更考實績以聞。鏡城居閑良宋世輝。盛論本府營邑弊瘼二十一條矣。雖稱衆瘼。非關四件。猥濫擊錚。至煩天聽。原情置之勿施之科。而自本道詳査其虛實。從長矯捄之意。請一體分付。敎以。事非四件。言是民隱。付之本道査處。實合事宜。依此草記施行。
정조 6년 · 강
命三陟居金召史原情。論理覆奏。
정조 6년 · 목
刑曹啓言。擊錚罪人金召史。爲其夫千萬伊。橫罹殺獄。稱冤呼籲。令該道一一覈實云矣。原情所供。請上裁。敎以。不必議處。卿其取考文案。論理覆奏。
정조 6년 · 목
領議政徐命善曰。左相今以重感。不得入來矣。予曰。箚中二字。誠涉過矣。予曰。日前犯夜人尹哥。見捉於何營耶。副司直李敬懋曰。臣營矣。予曰。金光烈更招。昨夜又來到。而領相似未及聞知矣。命善曰。臣未得聞矣。予曰。金哥初則抵賴。而以鄭純誠所供發問。則渠亦不敢牢諱。始乃吐實。而以癸卯甲辰兩年間。將有倭變等說。譸張妖言。誑惑愚氓。以爲當作義兵將云。而倡說於人。長鎗鐵椎。藏置其家。且八陣圖。渠自曉解云。其踪跡之陰秘。狀貌之凶獰。旣無可言。論其罪惡。合施誑惑之律矣。況渠之言內。將有倭亂之說。非渠做出。十年前往見李嚞煥。則以爲此兩年。必有倭變。如欲避亂。伽倻山素稱福地。可以隱避云。故以築城說。爛熳酬酢云。光烈旣無嚞煥造次相逢。有此說話。則嚞煥素親之人。必當有熟聞其說者。嚞煥雖已身死。搜探其文書。則豈可無究覈之端乎。且光烈捧招時。與嚞煥酬酢。不必只兩人相對而語。必有坐上參聞者。此是應問之事。而問目有此疏漏之擧。何其不詳若是也。予曰。光烈供辭。旣有端緖。而應問罪人。若拿致京獄。爲慮繹騷之患。付諸錦伯。使之親執査按。以爲究竟之道宜矣。命善曰。令本道査問。果爲至當矣。臣於昨午。卽爲發關分付。而錦伯之親裨金命遇齎去矣。命善曰。伽倻築城事。誠可怪矣。此山在於嶺南。而與嚞煥酬酢時。何以遠指此山乎。敬懋曰。此是德山洪州兩界所在之山。而亦稱伽倻矣。予曰。嚞煥與李家煥爲至親。而稍有文名云。未料此人之有此妖誕之說矣。
정조 6년 · 강
惠慶宮進服香葛湯一貼。命自今日煎入。榻敎也。
정조 6년 · 강
許施海西留庫穀二萬石加分之請。
정조 6년 · 목
領議政徐命善啓言。黃海監司李敬養狀啓以爲。窮春種糧之不足。就留庫中限二萬石加分事。令廟堂稟處矣。巡審歸路。必有商量。旣皆準許。依請施行。樽節排分。實數登聞之意。請分付。從之。
정조 6년 · 강
飭堤堰摘奸及中外詞訟之官。
정조 6년 · 목
領議政徐命善啓言。雨澤久未浹洽。此時預備之方。莫緊於貯水。以堤堰申飭事。陳達行會。而諸道尙無形止之報來。其不着意擧行。推此而知。摘奸備郞。其將不日發遣。而姑以申令之意。請出擧條分付。從之。又啓言。近來動駕時上言擊錚。極其紛紜。故臣於頃筵。嘗有科治禁斷之請。而聖上爲慮下情之不達。勿令禁斷。臣不敢更陳矣。及覽　成廟朝下敎。若曰駕前申訴愈滋。此必官吏失於聽斷而然也。設官委任之意安在哉。申飭諸司。使聽訟之際。毋汨利慾。毋怵威勢。令民無冤私。禁斷申訴之要道。實亦莫過於此。爲先以此另飭京外詞訟之官。仰陳聖意。罔敢怠忽。俾無如前瀆撓之弊。出擧條請分付。從之。敎以。昔則民俗醇厖。官長畏法。上下懲勵。易致息鬧之道矣。今則官長雖明於聽訟。民習輒有申訴之擧。究其弊源。猝難矯改矣。
정조 6년 · 강
遞藥院提調鄭民始。
정조 6년 · 목
領議政徐命善啓言。內局番次。近甚苟簡。而提調鄭民始姑無替直之道。請許遞。從之。
정조 6년 · 강
差下備堂鄭一祥。堤堰堂上金文淳。
정조 6년 · 목
領議政徐命善啓言。吏曹參判鄭一祥。副司直金文淳。備當還差。一祥關東句管。文淳堤堰堂上差下。請使之察任。從之。
정조 6년 · 강
命弓角貢價。以關西小米二萬石劃給。
정조 6년 · 목
戶曹判書金華鎭啓言。弓角事。有區處後草記之命。故取考文書。則內弓房進排黑弓價。曾以倭銅及鑞價劃給。以數十年來。生銅每致愆期。貢價亦未受出。至於無價進排之境。若欲以本銀之價磨鍊。非渠所願。欲以市直計給。則有違定規。迄今相持。而且惠廳錢。以其前貸之未報。不爲貸下。未納倭銅。則屢關嚴督。姑不得捧出。目下經費不敷。實無支保之道。關西小米限二萬石。劃給臣曹。俾得以分等貢下。而年例所納生銅。自臣曹直捧發賣。次次上下。使之貿角進排。事甚便好。昨日筵中。有所陳達。而生銅從便區處然後。可以繼給貢價。故略成節目。就議廟堂敢達。請下詢大臣。予詢大臣。領議政徐命善曰。前所持疑者。以其貢價或有難繼之慮也。及見節目。則果有長久分排之道。此變通大實政也。關西小米二萬石。許令劃給。以爲從便措處似好矣。從之。
정조 6년 · 강
召見大臣閣臣承旨于誠正閣。領議政徐命善。右議政李福源。檢校直閣徐鼎修。左副承旨徐有防。
정조 6년 · 목
予曰。大臣方在賓廳。嶺伯狀本畢看後。果有所見與否。爾往傳諭後知入。祖承回奏曰。狀啓今幾盡看。而果如朝筵下敎。本事極爲虛謊。別無他意見爲達矣。命有防讀嶺伯別諭訖。予詢大臣。命善等曰。誠好矣。非但在囚者。以放釋爲幸。一道人士。皆當感泣矣。
정조 6년 · 강
諭慶尙監司趙時俊。
정조 6년 · 목
敎曰。曩者嶺人尹得成。稱以告變。來訴于將臣。予聞其說。已知虛謊架鑿。不發緹騎。拿處王獄。付諸道伯。按以査之。或慮夫按査之際。致有鴻罹玉焚。申申垂戒。今其啓來到。而儘不出予之所料也。噫驅人惡逆。何等大罪。而輒因纖芥之嫌。敢肆萋斐之計。可愕可痛。孰甚於此。予惟嶠南一路。我東鄒魯之鄕也。儒賢輩出。俊乂賓興。其風則絃誦。其俗則醇厖。在昔島夷。寇賊我疆土。而倡率忠義。爭效立殣之誠。粤亦麟亮。煽動我民衆。而不被誑誘。罙堅向上之志。四百年培養。有所。七十州習尙可觀。以是朝家於嶺南。倚之也重。待之也厚。薦拔之政。每飭銓曹。扶植之諭。屢及方岳。咨萠嶺土人士。庶知予意之攸存。噫今之嶺南。卽古之嶺南也。不意揖讓之地。乃有構陷之擧。寔由予敎化之不明。自顧瞿然。無以爲喩。嗟我嶺土人士。得無聞此而驚擾不寧者乎。縲絏非罪。孔子言之。讒說殄行。虞帝堲之。惟彼被誣之類。予方昭晢之慰解之。況在他人。更何憂焉。雖出百得成。惟予在。可恃而無恐。矧乎懲艾之後。豈有二得成哉。九重雖遠。千里孔邇。毋㥘在市之虎。各作安巢之烏。予抑思之。原其起鬧之事。事則甚微。逌是紛紜。致使葛藤。予則曰。此嶺土人士自反處也。如得成者。罪歸反坐。然其息競而止沸。毋使齎鬱而茹冤。在乎嶺之多士。不激不隨。偕之大道。斯豈無其方歟。在囚諸人洞諭後。倂卽放送。所謂尹得成。下送本道。待用刑嚴覈得情。照法勘斷。更將十行絲綸。申誥一道章甫。卿其祗受。照此奉行事回諭。又敎曰。夜見査啓。爲慮滯獄。下送別諭。呼燭書下。祗受後一邊宣諭。一邊放釋。卿則卽爲還營事。一體下諭于慶尙監司處。又敎曰。御營廳將校。俄使之待令矣。該房先退。此別諭及有旨。卽爲齎送。而以數日內入達之意。嚴飭。
정조 6년 · 강
左議政洪樂性箚陳病狀。賜批。
정조 6년 · 목
箚略曰。再昨班退之後。挾感添谻。頭痛如碎。此際賓對有命。無路轉動。末由趨參。乞治臣慢蹇之罪。批以。愼節殊切慮慮。二字云云。極知其過當。卿須安心勿辭。益加善攝。仍命遣史官傳諭。
정조 6년 · 강
內閣提學金鍾秀箚進歷代名臣奏議要略。賜批。